مہندر کمار ثانی

مہندر کمار ثانی بھارت سے تعلق رکھنے والے اردو زبان کے شاعر اور ناقد ہیں۔ وہ 5 جون 1984ء میں پنج کولا، فیض آباد، اتر پردیش میں پیدا ہوئے۔ ثانی ان کا تخلص ہے۔

 تصنیفات 
 موجود کی نسبت, ریختہ پبلیکیشنز، 2019ء

 نمونۂ کلام 
ہزاروں منزلیں سر کر چکا ہوں میں لیکن

یہ خود سے خود کا سفر تو بہت عجب سا ہے

تیرے دیدار میں خودبینی کا عالم ہے عجب

اس طرح مر نہیں جاتا کوئی حیرانی میں

باہر اندر کے جہانوں سے ملا مجھ کو فراغ

تیسری دنیا کے چکر کاٹتا رہتا ہوں میں

میں دن کو شب سے بھلا کیوں الگ کروں ثانی

یہ تیرگی بھی تو اک روشنی کا حصہ ہے

 ناقدین کی آراء 
 شہرام سرمدی': اپنے حلقہ احباب میں مہندر کمار ثانی اپنی ادبی سنجیدگی اور استعداد کی بِنا پر جلد ہی مزید توجہ کا مرکز بن گیا۔ اس کی غزلیں اپنی مخصوص لفظیات اور نسبتا کھردرے یا نثری لہجے کے سبب دور سے پہچانی جاتی ہیں۔ اس پر مستزاد، اس کی غزلوں میں ایک ‘بات’ کو بیان کرنے کی قابلِ قدر کوششیں ملتی ہیں۔ ذکر کردہ آخری صفت اس کو مذکورہ حلقہ احباب میں امتیاز عطا کرتی ہے۔

ثانی کی غزلیں پڑھتے ہوئے شدت سے محسوس ہوتا ہے کہ یہ شاعری محض اردو شاعری یا شاعری پڑھے ہوئے ذہن کے ذریعے وجود میں نہیں لائی گئی ہے بلکہ یہ شاعری دیگر علوم کے مطالعے پر مبنی ہے، جن علوم میں ہندوستانی فلسفہ، اخلاقیات اور تہذیب کا مطالعہ وغیرہ شامل ہیں۔ یہ خصوصیت اسے مذکورہ حلقے میں تنہا کھڑا کر دیتی ہے۔ عادل رضا منصوری نے ثانی کو ‘اپنی ہی یاترا کا شاعر’ کہا ہے۔ اس میں ‘ہی’ کا اصرار بڑی اہمیت کا حامل ہے۔

ہمارے یہاں کہا جاتا ہے کہ ‘لفظ’ خدا ہے۔ انسان کے لیے کہا گیا کہ ‘بات کرو تاکہ پہچانے جاؤ’۔ جیسا کہ میں نے عرض کیا کہ ثانی اپنے شعری عمل میں ‘بات’ کہتا نظر آتا ہے۔ چونکہ ‘بات’ کہتا ہے لھٰذا بات کہنے کے انداز کا ہونا بھی فطری ہے۔ اسی لیے انفرادیت کے لحاظ سے وہ نسبتا زیادہ استحکام کے ساتھ اپنی زمین پر کھڑا دکھائی دیتا ہے۔ زمین پر مضبوط پکڑ کے سبب شخص میں اندر باہر دیکھنے کی اہلیت آجاتی ہے اور ایسے میں تیسری آنکھ کا حرکت میں آنا کوئی تعجب کی بات نہیں۔ 

 حوالہ جات